Татарстан Республикасы Балтач муниципаль районының

"Шубан балалар бакчасы" муниципаль бюджет мәктәпкәчә белем бирү учреждениесе

Тема: “Бәби карау”

(мәктәпкә хәзерлек төркеме балалары өчен бәйрәм иртәсе)

Тәрбияче: Закирова Гөлнар Исрафил кызы.

2022 нче ел.

**Максат:** балаларны бәби карарга килү йоласы белән якыннан таныштыру. Аларда милли йолаларыбызны ярату, олылау хисе тәрбияләү.

**Бизәлеш:** зал түрендә өйнең эчке күренеше. Татар халкының борынгы әйберләреннән сәке, анда өелгән мендәрләр, чигүле сөлге, пәрдәләр белән бизәлгән бишек асылган, бишектә – бәби.

*Әни кеше җырлый-җырлый бәби йоклата:*

Куанычларым, шатлыгым булып,

Балам-багалмам, үсәрсеңме син?

Сагынып җырлар җырыма минем,

Күземнең нуры, күчәрсеңме син?

Бәхет гөлемнең чәчәге булып,

Былбыл кошкаем, яшәрсеңме син?

Әнием диеп, кадерлем диеп,

Сандугачкаем, дәшәрсеңме син?

(Р. Абдуллин көе, Т.Миңнуллин сүзләре.)

Алгы якта әби оекбаш бәйләп утыра.

Ишек шакыйлар, балалар килеп керә.

*1 нче бала.* Исәнмесез, саумысыз! Ак әби, без бәби күрергә кердек.

*Ак әби.* Әйдәгез, әйдәгез, оланнар, бәби карау – изге эш.

*1 нче бала.* Әтиләр бит ничә кабат

Алабыз дип, алдыйлар.

Бердәнбер малайларына

Бер энекәш алмыйлар.

Бәби күрергә килдем.

*Алгы яктан әни кеше чыга:*

Исәнбез, саубез,

Күптән көткән кунак сез,

Күршеләрне көтә-көтә

Айнур йоклый бишектә.

*Ак әби.* Менә, килде кунаклар,

Аларга сый әзерлә.

Тиешенчә хөрмәтлә,

Тиешенчә кадерлә.

*Әби кеше һәм балалар икенче бүлмәгә керәләр. Әни кунаклар сыйларга әзерләнә.*

*Ак әби.* И оланнар, бәбиебез бик каиы йоклый, әйдәгез, ул уянганчы уйнап-җырлап алыйк.

*Балалар Ак әби белән бергә “Без, без, без, идек” дигән уен уйныйлар.*

*2 нче бала.* Бергәләшеп уйнарга

Бер иптәш кирәк миңа да.

Берәү генә булса да,

Ямьсез генә булса да,

Елак кына булса да,

Энекәш кирәк миңа.

*Ак әби.* Булыр, булыр, бәбекәем. Әнә, безнең Айнурыбыз да йокыдан уянды бугай, елаган тавышы ишетелә.

*Әби коймак әзерләргә чыга. Балалар белән әни кеше бәби янына киләләр.*

*Әни кеше.* Елама, бала, елама,

Тирбәтсәнә, апасы.

Авызына каптырырга

Юкмы шунда манпаси?

Тор, тор, тургай,

Йокың туйган бугай,

Сине – лачыңны күрергә

Дусларың килгән бугай.

*Ак әби чыгып, бәбигә корым сөртеп куя. Ят күзләрдән, авырулардан сакла!*

*3 нче бала.* Һай, бу бала бал кебек,

Сыгылып торган тал кебек.

Авызы-борыны уймактай,

Өсте утырган каймактай.

*(Бәбине кулы белән сыпыра, өстенә бүләген куя.)*

*4 нче бала.* Сары була сандугач,

Кара була карлыгач,

Галим килсә, ишек ач,

Надан булса – чыгып кач.

*(Карый, бүләген куя.)*

*5 нче бала.* Яман күзләр сиңа тимәсен,

Намуслы бул, тырыш, гадел бул.

Туры куллы, күндәм, сабыр бул.

Сабыр булу үзе бәхет ул.

*6 нчы бала.* Матур булып үс син,

Батыр булып үс син,

Илгә хезмәт итәрдәй

Лачын булып җитеш син.

*(Бүләкләрен куялар.)*

*Әни кеше.* Рәхмәт сезгә, балалар.

Насыйп булсан сезгә хәләл ризык,

Хәрам ризык сезгә ят булсын.

Кеше бәхетеннән көнләшмәгез,

Күңелегез сөттәй ак булсын.

* Сезгә бәби үзенең күчтәнәчләрен дә әзерләп куйган, карагыз әле, карагыз.

*Әни кеше кәрзин белән шомырт күрсәтә. Татар халык җыры “Яңгыр сибәләгәндә” башкарыла.*

Шомырт-шомырт, шомырт-шомырт,

Шомырт шомыртлаганда.

Шомыртлар да матур була

Яңгыр сибәләгәндә.

*Әни кеше балаларга шомырт тарата: шомырт кебек таза, нык булыгыз; тәгәрәшеп, көчле булып үсегез!*

*7 нче бала.* Рәхмәт, рәхмәт сезгә.

*Ак әби керә.* Коймак пеште,

Табадан төште,

Кунакларга сый-хөрмәт:

Якты чырай, такта чәй.

* Әйдәгез, балалар, табын янына рәхим итегез!

*Әни кеше табын янына бәби белән утыра.*

*Җыр: “Кунаклар” (С.Сабирова музыкасы, Ш.Галиев сүзләре).*

*Әби чәй ясый, бергәләп табын янында чәй эчәләр.*

*7 нче бала.* Чәй эчәбез бал белән,

Бала-чагалар белән,

Бала-чага тугыз җан:

Әхмәт, Нәҗип, Закирҗан,

Гөлшат, Гайшә, Рәшидә,

Айнур, Булат, Сәгыйдә.

*8 нче бала.* Рәхмәт сезгә, Ак әби, рәхмәт, сыйладыгыз.

Бишектә ятмасын Айнур,

Алып чыгыйк урамга.

Бу батыр малай була, дип

Күрсәтербез буранга.

*Ак әби.* Икенче кышка, балалар, ул да сездән калышмас әле, сездән алдан җитешеп, уйнарга чыгар, менә күрерсез.

*Ак әби (балаларны озата).* Тагын килегез! Үзегезгә дә теләкләр телим:

Үсеп буйга җитегез,

Галим булып китегез!

Газиз туган илебезгә

Тырышып хезмәт итегез!

*Әни кеше (бәбине йокларга сала):*

Текер-текер йөрерсең,

Әткә-әнкәсен сөйсен.

Күп кешеләр үзен сөйсен,

Күзләр генә тимәсен!

*Магнитофоннан Т.Миңнуллин сүзләренә Р.Абдуллин язган “Бишек җыры”ның көе ишетелә.*

*Әни кеше бәби йоклата, күңел ачу тәмамлана.*